Forseti Alþýðusambandsins segir vaxtahækkun Seðlabankans áfall. Vaxtabætur og barnabætur frá ríkinu séu nauðsyn en fleiri aðgerðir þurfi til lengri tíma litið.
Drífa Snædal segir allar gáttir hafa verið opnaðar og ekki verið gripið inn í þenslu á íbúðamarkaði. Almenningur hafi skuldsett sig mun meira en vaxtahækkanir nú beri. Nú komi til kasta ríkisins að bæta skaðann af hagstjórn Seðlabankans eftir vaxtahækkun dagsins um núll komma sjötíu og fimm prósentustig.
Þetta var áfall, að þetta væri svona mikið. Við skulum hafa í huga að Seðlabankinn hefur rétt til að segja að vaxtalækkun sé kjarabót. Vaxtahækkanir eru kjararýrnun. Við skulum bara kalla þetta réttum nöfnum. Það er þannig að fólk er með breytilega vexti. Fólk er orðið næmara fyrir vöxtum og við erum í þessari stöðu núna af því að Seðlabankinn missir stjórn á húsnæðismarkaðnum.
Er hægt að segja að þetta sé Seðlabankinn sem veldur þessari spennu á húsnæðismarkaði? Ja það voru farnar að renna tvær grímur á okkur þegar vextir héldu áfram að lækka lækka og lækka. Við bjuggumst við ákveðinni lækkun eftir kjarasamningana en síðan hefði þurft að grípa inn í með öðrum hagstjórnartækjum. Það er það sem við höfum verið að benda á undanfarna mánuði. Það er ekki bara vaxtastýringartæki sem Seðlabankinn býr yfir, hann getur líka notað önnur tæki svo sem að koma í veg fyrir þann möguleika að skuldsetja sig miðað við óvíst vaxtarstig.
Drífa segir of mikla skuldsetningu koma heimilum í koll. Ekki aðeins þeim sem kaupa heldur einnig þeim sem leigja. Aukinn fjármagnskostnaður hafi tilhneigingu til að fara þráðbeint út í leigu. Í ástandi eins og nú ríki beri að lækka þak á mögulegum lánum sem unnt sé að taka.
Þessi dagur þýðir kjararýrnun fyrir skuldsett fólk.
